Data was extracted from:https://www.infomed.co.il/diseases/amenorrhea/

המומחים של
Info
med
מסבירים:
אמנוראה היא היעדר המחזור החודשי. היא יכולה להיות ראשונית או מישנית. אמנוראה ראשונית מוגדרת כהיעדר המחזור החודשי עד גיל 14, ללא הופעת סימני מין מישניים או כהיעדר המחזור החודשי עד גיל 16 בנוכחות סימני מין מישניים. אמנוראה מישנית מוגדרת כהיעדר המחזור החודשי במשך 6 חודשים רצופים או כהיעדר במשך 3 מחזורים רצופים.
הסיבות לאמנוראה: סיבות הורמוניות וסיבות אנטומיות. סיווג נוסף של הסיבות - לפי המיקום האנטומי בגוף: מוח, מוח הביניים, בלוטת יותרת המוח, שחלות או רחם ותעלת לידה.
הסיבות ההורמוניות נובעות מהפרעות שונות במערכת ההורמונית, אשר במשך הזמן פוגעות בתפקוד התקין של השחלות. כתוצאה מכך מתפקדות השחלות באופן חלקי ומייצרות רק את הורמון האסטרוגן, או שאינן מתפקדות כלל ואינן מייצרות הורמונים בשחלה. הסיבות האנטומיות נובעות מפגמים/מומים ברחם, בצוואר הרחם או בנרתיק.
סיבות שמקורן במוח:
1. מצבי לחץ נפשי, נסיעות ושינויים בתזונה;
2. פעילות גופנית ניכרת;
3. הפרעות אכילה. (אנורקסיה, בולמיה ודיאטה קיצונית);
4. לאחר הפסקה בנטילת גלולות (בעיקר אצל נשים עם הפרעות הורמוניות).
בכל המצבים הללו נפגע תהליך ההפרשה של ההורמון המשחרר גונדוטרופינים (GNRH) ממוח הביניים, וכתוצאה מכך, תפקודה של המערכת ההורמונית משתבש באופן חלקי או מלא.
סיבות שמקורן במוח הביניים: הפרעה אנטומית ממוקדת במוח, מלידה, שבגינה מוח הביניים אינו יכול להפעיל את בלוטת יותרת המוח. השחלות אינן מתפקדות ולא יופיעו כלל סימני מין מישניים. מצב זה גורם לאמנוראה ראשונית.
סיבות שמקורן בבלוטת יותרת המוח:
1. עודף ייצור של הורמון החלב;
2. הפרעה בתפקוד ההורמון המפעיל את בלוטת יותרת הכליה;
3. הפרעה בתפקוד ההורמון המפעיל את בלוטת התריס;
4. הריון מדומה;
5. גידולים בבלוטת יותרת המוח;
6. נמק של הבלוטה (עקב איבוד דם ניכר לאחר הלידה: תסמונת ע"ש שיהן);
7. חבלה במוח הביניים או בבלוטת יותרת המוח;
8. זיהום בבלוטת יותרת במוח.
סיבות שמקורן בשחלה:
1. הופעה מוקדמת של תסמיני גיל המעבר;
2. חוסר התפתחות השחלות, מלידה;
3. תסמונת ע"ש טרנר המאופיינת בכך שהשחלות אינן מתפקדות ואינן מייצרות הורמונים;
4. שחלות פוליציסטיות.
סיבות שמקורן ברחם ובתעלת הלידה:
1. היעדר רחם, צוואר הרחם ורובו של הנרתיק מלידה. השחלות קיימות ומתפקדות;
2. תסמונת של היעדר הפעילות של הורמונים גבריים, מלידה. במצב זה אין כלל איברי מין נשיים, לרבות שחלות;
3. תסמונת ע"ש אשרמן. הידבקויות בחלל הרחם שנוצרו לאחר גרידה של הריון מזוהם. זהו מצב מישני;
4. חסימה של צוואר הרחם עקב זיהום, גידולים או ניתוח לכריתת חלק מצוואר הרחם;
5. מחיצות בנרתיק, מלידה;
6. קרום בתולים חסום, מלידה. במצבים אלו המערכת ההורמונית של האישה מתפקדת בצורה רגילה, אך הדימום המחזורי אינו יכול לצאת.
מצבים פיזיולוגיים:
1. גיל ההתבגרות;
2. הריון;
3. הנקה;
4. לפני גיל המעבר.
פרופ' אילן כהן
אבחון ובדיקות
מבצעים תשאול ובדיקה גופנית מדוקדקים. בדיקות הורמוניות כולל בדיקת הריון. את הבדיקות ההורמוניות מבצעים בזמן המחזור. רצוי לנסות ולגרום להופעת המחזור בעזרת תרופות המכילות פרוגסטרון. לפי רמתם של ההורמונים השונים ניתן למקם את מקור הבעיה.
טיפולים ותרופות
הטיפול נקבע לפי הסיבה להפרעה. כאשר האמנוראה ראשונית, ללא ייצור עצמי של אסטרוגן, מטפלים באמצעות תרופות אסטרוגן ופרוגסטרון, כדי לגרות את הרקמות המגיבות להורמונים אלו לייצר סימני מין מישניים, לרבות יצירת המחזור עצמו. בכל יתר המצבים המסתמנים בהיעדרות מוחלטת של אסטרוגן ופרוגסטרון, מטפלים גם כן באמצעות תרופות אסטרוגן ופרוגסטרון. כאשר המערכת ההורמונית חוזרת לתפקד, מפסיקים את הטיפול. אם האישה מייצרת אסטרוגן אך לא מתרחש ביוץ, מוסיפים תרופת פרוגסטרון פעם בחודש למשך מספר ימים. אם המטופלת מתכננת הריון, מטפלים באמצעות תרופות להשראת ביוץ. אם לאישה אין רחם או שהרחם ניזוק, נעזרים בפונדקאית.